舫齋
作者：鄧朴
朝代：宋

paragraphs: 悶悶之暑不可耐，走馬來尋靈跡怪。
山深樹老龍屈蟠，洞闊雲寒鼠飛敗。
嶄然角立九關鎖，勢鑠晴空生險隘。
流泉奔蕩一聲雷，倒擘懸崖舞澎湃。
上巖拖下水晶簾，下巖擊碎瑠瓈派。
天風吹作六月寒，辟易精神心膽快。
宜搜得此天下奇，恍然坐我神仙界。
雖與金樽映翠杓，亦有山肴供晚嘬。
解衣磅礴舞翠閣，筆端寫作詩中畫。